סוקנדאל

סוקנדאל (בנורווגית: Sokndal) היא המועצה המקומית הדרומית ביותר בנפת דאלאנה שבמחוז רוגלנד, נורווגיה. במזרח היא גובלת בפלקפיורד ובאגדר, במערב באייגרסונד ובצפון בלונד. המרכז המנהלי של סוקנדאל הוא הכפר האוגה אי דאלאנה, וכפרים נוספים במועצה כוללים את לי (אנ'), רקפיורד (אנ'), סונדאלסטראנדה (אנ'), ואונה-סירא (אנ'). במועצה המקומית סוקנדאל ישנם ארבעה אתרים מרכזיים: חוף סונדל (נו') (ובו אמפיתאטרון חוף סונדל (נו')), רוגסטיינן (נו'), מכרות בלופייל (נו') ויאסינגפיורד (נו') שבו התרחשה תקרית אלטמרק. יסינגפיורד הוא גם מקור הכינוי "יסינג" בו כינו הפשיסטים בנורווגיה את הנורווגים תומכי בריטניה במלחמת העולם השנייה. המועצה המקומית סוקנדאל הייתה הראשונה בנורווגיה שהפכה לחבה ביוזמת צ'יטאסלו הבינלאומית לשיפור איכות החיים בערים. חברת טיטניה כורה טיטניום במכרה פתוח בהאוגה ונחשבת קריטית לקיום ההתיישבות באזור. הטיטניום מצוי במינרל אילמניט, שהמרבץ שלו בהאוגה הוא הגדול באירופה. המחצב שנכרה בהאוגה עובר זיקוק נוסף באתר קרונוס טיטן בפרדריקסטאד. מקור השם סוקנדאל הוא בעמק סוקנדאלן שם נבנתה הכנסייה הראשונה באזור. התחילית "סוקן" שמשמעה בנורדית עתיקה "לחפש" נתנה לנהר שנקרא כיום "סוקנו (אנ')" את שמו. הסופית "דאלר" משמעה בנורדית עתיקה "עמק". כך שמשמעות השם "סוקנדאלן" מכוונת לנהר המחפש את דרכו בעמק. איות השם הוגדר רשמית בצו מלכותי מ־1917 כ"סוקנדאל", במקום Sogndal או Soggendal ששימשו לפני כן. הסמל של סוקנדאל, שנמצא גם על דגלה, כולל שלושה מכושים על רקע מוזהב, ומסמל את חשיבות הכרייה והחקלאות למועצה המקומית. את הסמל עיצב ג'ון דיגרנס (John Digernes) מהאוגסונד (אנ'). הכנסייה של נורווגיה מחשיבה את סוקנדאל קהילה אחת: קהילת סוקן, שמהווה חלק מהפרוסטי של דאלאנה בדיוקסיה של סטאוואנגר. בסוקנדאל שתי כנסיות של הכנסייה הנורווגית: בנסיית סוקנדאל בהאוגה, שנבנתה ב-1803. כנסיית אונה-סירא בכפר אונה-סירה, שנבנתה ב-1888. בסוקנדאל פועלת קהילת "ביתניה": קהילה נוצרית מיסיונרית שקמה בסוקנדאל 1921 ומקושרת לתנועה הפנטקוסטלית הנורווגית. קהילת ביתניה בסוקנדאל רואה בישראל "אדמת האלוהים" וביהודים "העם הנבחר של אלוהים", ובהשראת הפסוקים "שאלו שלום ירושלים" (תהילים קכ"ב, ו') ו"מְבָרְכֶיךָ בָרוּךְ, וְאֹרְרֶיךָ אָרוּר" (במדבר כ"ד, ט') מעודדת תפילות לשלום ירושלים ולהגנת האל על ארצו ועל עמו. הכנסייה הראשונה של בטאניה נבנתה ב־1924, וב-1948 הועברו המבנה והקהילה מסטראנדאנסט להאוגה. המבנה חודש לאורך השנים ובשנת 2013 נוספו לו בית קפה, מועדון נוער, חדרים לבית ספר יסודי וחטיבת ביניים, משרדים ואולם עם מערכת אורקולית. ב-2022 היו בביתניה סוקנדאל 541 חברי קהילה רשומים. ההגדרה הראשונה של סוקנדאל כישות נפרדת ניתנה ב־1838 במסגרת הפיכת קהילות הכנסייה הנורווגית לרשויות מקומיות (אנ') רשמיות. סוקנדאל נקראה אז "סוגנדאל" (Soggendal). ב-1845 הופרדה עיירת השוק סונדאל, על 311 תושביה, והפכה לרשות מקומית נפרדת מסוקנדאל. ב-1940 הובילו הנאצים שבוי מלחמה בריטיים דרך יאסינגפיורד שבסוקנדאל בליווי ספינות נורווגיות. כוחות בריטיים תקפו ושחררו את השבויים בעוד הנורווגים לא עושים דבר מלבד למחות. התקרית, שערערה את עמדתה הנייטרלית של נורווגיה, נודעה בתור תקרית אלטמרק והניעה את הנאצים לכבוש נורווגיה בסופו של דבר. ב-1947 הועבר שטח בעל שבעה תושבים מסוקנדאל לאייגרסונד (אנ'), אך ב־1967 הועברה חוות טיארן (Tjørn) ובה עשרה תושבים מאייגרסונד לסוקנדאל. סוקנדאל גובלת בים הצפוני מדרום ומערב, בנהר סירה ובפיורד אונה מדרום מזרח, בגבולה עם פלקפיורד (אנ'), ברשות המקומית לונד (אנ') במזרח ובצפון, וברשות המקומית אייגרסונד בצפון מערב. האגמים החשובים בסוקנדאל הם אייאוואטנה, גרספיילוואטנה שנמצאים בגבולה הצפוני ואונה בדרום מזרח. החוף בסוקנדאל רציף יחסית, ונחתך על ידי שני פיורדים בלבד: רקנפיורד ויסינגפיורד. בכניסה לרקנפיורד ניצב מגדלור לילה פרסטשאר (אנ'). הקרקע בדרום סוקנדאל סלעית מאוד, ונכללת בפארק הגיאולוגי מאגמה (אנ'). דרום מזרח רוגלנד, שבתוך נפת דאלאנה, הוא שטח בשם אזור האנורתוזיט של רוגלנד, לשעבר "שדה אגרסונד". זוהי תצורה געשית של סלעים עמוקים ששטחה היבשתי דומה לשטחה שנמצא תחת הים הצפוני. סוגי הסלע הנפוצים שם הם אנורתוזיט, נוריט ויוטוניט, כמו גם אפטיט, מגנטיט ואילמניט בעלי החשיבות הכלכלית והסלע העמוק מנגריט. מרבצי האפטיט עשירים במיוחד בזרחן שבתבטא בצמחייה עבותה במיוחד. לקראת סוף האורוגנזה הסווקונורווגית לפני 932 מיליון שנים, עלו מסות ממעטפת כדור הארץ לעומק של 8 קילומטרים. אזורי הגרניט והגנייס הסווקונורווגיים העתיקים סביב תצורת האנורתוזיט הותכו בחום העז, וחלקם הפכו לאוסומיליט ברוחב 15–30 קילומטרים. מרבץ האנורתוזיט של אגרשון-אוגנה מורכב בעיקר מאנורתוזיט ומעט נוריט במזרח. במרבצים הגדולים המזרחיים יותר כמו מרבצי האנורתוזיט של הלרן או של אונה-סירה המצב הפוך: כמות הנוריט עולה על זו של האנורתוזיט. הזרועות של חדירת ביארקריים-סוקנדאל בצפון-מזרח הן החלק החד ביותר עם שכבות סלע בעלות עומק של 1–7 קילומטרים והופעות של יוטוניט, אפאטיט, מגנטיט ואילמניט (FeTiO3) בצפון ביארקריים ודרום סוקנדאל. בצפון סוקנדאל חברת טיטניה AS כורה אילמניט לצורך ייצור טיטאניום. לכרייה ברוגלנד שורשים עוד במאה ה-18. מועצת סוקנדאל אחראית בתחומה לחינוך היסודי עד כיתה י', לשירותי אשפוז, לשירותים לאזרחים ותיקים, לשירותי רווחה ושירותים חברתיים, לחלוקה מנהלית, לכבישים ולעזרים. הנציגים במועצה המקומית נבחרים בבחירות ישירות. ראש המועצה נבחר בהצבעה של חברי המועצה. מבחינה משפטית סוקנדאל נמצאת תחת בית המשפט של דרום רוגלנד (אנ') ובית המשפט לערעורים של גולטינג (נו'). ראשי המועצה מאז 1972: עם הכניסה לשנות ה־2000 נדרשו כל מחוז וכל מועצה מקומית לבחור "אתר מילניום" בתחומם שיזכה להשקעה וטיפוח. בסוקנדאל נבחר בית הספר הישן בהאוגה כאתר המילניום. מבנה בית הספר שהוקם ב-1937, הפסיק לשמש בית ספר והפך למוקד פעילות של עמותות ומתנדבים עם הקמת בית ספר חדש בכפר בה בשנות ה-60. בנדיקס פראהל (נו') (1747-1814) מן הסופרים הפוריים ביותר של נורווגיה בתחילת המאה ה-19. קארל אדולף דאהל (אנ') (1769-1819) חבר האספה המכוננת של נורווגיה. טנס פריילנד (נו') (1879-1914) רופא ומסיונר בסין. הנס ריידאר הולטרמן (אנ') (1895-1966), קצין נורווגי שידוע בכינוי "הרב-סרן מהגרה". ארתור הולמסלנד (נו') (1910-1973) מוציא לאור ומנהל הוצאת אסקהאו. רולף יוהאן לנסקוב (אנ') (1928-2014) מהנדס אזרחי, רקטור אוניברסיטת טרונדהיים 1987–1993. טנס (אנ') (פרנק טנסן) (נולד 1972), זמר מבצע וגיטריסט. אנה טנסן (אנ') (נולדה 1974), כדורגלנית ואלופה אולימפית בסידני 2000. ויבקה סטנה (נולדה 1978) זמרת סופרן מתחום המטאל הגותי ושחקנית. סירי סגלם (אנ') שחקנית כדוריד שהשתתפה בנבחרת נורווגיה, זוכת מדליית הארד באליפות העולם הכדוריד לנשים בסין 2009. יונאס אנדרסן סייד (נו') (נולד 1997), פוליטיקאי נורווגי ממפלגת העם הנוצרית. בקבצים הבאים ניתן לשמוע את הדיאלקט של סוקנדאל: איש מסוקנדאל: שם המקום לא תועד איש מסוקנדאל: שם המקום לא תועד מדיה וקבצים בנושא סוקנדאל בוויקישיתוף סוקנדאל באנציקלופדיה הנורדית הגדולה. "אנשים בכו": הכפר הכי פרו-ישראלי נמצא במקום הכי מפתיע בעולם - סיקור ביקור של חנניה ואינדיה נפתלי בקהילה חובבת ישראל בסוקנדאל. Statistisk sentralbyrå (2023-02-21). "07459: Alders- og kjønnsfordeling i kommuner, fylker og hele landets befolkning (K) 1986 - 2023". Rygh, Oluf (1915). Norske gaardnavne: Stavanger amt (בנורווגית) (10 ed.). Kristiania, Norge: W. C. Fabritius & sønners bogtrikkeri. p. 1. "Norsk Lovtidende. 2den Afdeling. 1917. Samling af Love, Resolutioner m.m". Norsk Lovtidend (בנורווגית). Kristiania, Norge: Grøndahl og Søns Boktrykkeri: 1057–1065. 1917. "Hvem er vi". betania-sokndal.no. נבדק ב-2024-09-12. "vaar historie". betania-sokndal.no. נבדק ב-2024-09-13. ממשלת נורווגיה (2022-05-13). "Antall tilskuddstellende medlemmer i tros- og livssynssamfunn i 2022" (PDF). regjeringen.no. נבדק ב-2023-03-26. Jukvam, Dag (1999). Historisk oversikt over endringer i kommune- og fylkesinndelingen (PDF) (בנורווגית). Statistisk sentralbyrå. ISBN 9788253746845. Magma UNESCO Global Geopark partners on Drifting Apart Ivar B. Ramberg, Landet blir til – Norges geologi, Norsk Geologisk Forening, Oslo 2006 (2007), side 107–109. "Randulf Skretting er død". 2018-06-09. נבדק ב-2024-09-13. Hauge Skole - Kultursenteret gamle skolen, issuu.com